Ich, Hans Bluͦm der jung von Bir, vogt im Eygen, bekenn und tuͦn kuntt mengklichm̄ mitt disem brieff, das ich uff hùt siner
dat zuͤ Kùngsfeldn̄ vor dem closter von gnadn̄ und gewalt minˀ gnädigen frowen und von empfelhens wegn̄ des fromen̄,
wisen Uͦlrichs am Buͤl, ir hofmeisters zù Kùngsfeldn̄, mins liebn̄ herˀn, ✳ mitt offē vˀbannē gericht offenlich zùgericht gesessen
bin, und kament da fùr mich ingericht nach recht vˀfùrsprecht die erbern Ruͤdi Maͤder von Schertz an eim, ✳ und Cuͦnrat
Widmer, ein pfruͤnder, ✳ an statt und innamen der erbˀn, geistlichn̄ frow Annen Fundin, closterfrowen und jarzitmeistrin des
jarzitamptz zù Kùngsfeldn̄, zum andˀn teil. und offente do der erstgen̄ Ruͤdi Maͤder durch sin fùrsprechn̄, wie das er nach
guͦtˀ zitlichˀ vorbetrachtūg, gesuntt lips und mitt guͦtˀ vˀnunfft fùr sich und sin erben, ✳ irn nutz damitt zefurdern und schaden zewend₎
im, dem erstgen̄ Cuͦnraten Widmer, anstatt innamē und zù handen des erstgedachten jarzitampts und der jarzitmeistrin un̄
irn nachkōmen zü Kùngsfeldn̄ eins uffrechten, redlichen, fryen und ewigen koufs vˀkoufft und zekouffen gebn̄ hab. und gaͤb inen
ouch also ingericht zekouffen ein mùlistatt, gelegn̄ zu Schertz, mitt aller ir rechtung, ehaffte, harkomēn und zuͦgehoͤrd, mitt
wasser, wasserrùnsen und namlich dry mattbletz, lit eins in Schertzmatt, zwischent dem graben und Linggis mattē und stosst
hinden bi dem graben an des Reygen Winckel Mattē. itm̄ das andˀ maͤttli lit oben an der Breiten und stost herusz an das Huppacherli. itm̄ so lit da dritt mattbletz oben im holtz im spitz, genant Mùllers Matt. itm̄ und das mosz oben an der gemeinē matten.
und syen die jetzgen̄ mùlistat und guͤtˀ mitt ir zuͦgehord ledig und unbekùmbert eigen. und also sye der kouff zuͦgangen und
beschechen umb viertzig guͦter Rinscher guld₎, dero er, der vˀkoüffer, von inen den kouͤffern in ir kunttlich nutz, ✳ nach sinˀ vergicht
gantz usgericht und bezalt sye und uff solich offnūg und vˀgicht der koufs von beiden teiln beschechn̄, stuͦnd er, der obgenēpt
Ruͤdi Maͤder, dar ingericht vollvertigot, vollfuͤrt und bestaͤtt disen kouff und vˀkouff in alln̄ worten und gedingen, so vor und
nach stand, ✳ gab und bracht den und die vorgen̄ mùlistat mitt den guͤtˀn und ir zuͦgehoͤrd, wie vor stat, ✳ in und zuͦ hand₎ und gewalt des obgenemptn̄ jarzitamptz der jarzitmeistrin und Cuͦnrat Widmers von ir wegn̄ und irn nachkom̄en und satzt si des
in nutzlich, ruͦwig gewerd, die nuͦn hinfùr in̄zehabent, ze nûtzent, ze niessent, ze besetzent und ze entsetzent und damitt zetuͦnd
lassent und ze werbent, als mitt dem iren, nach irem willn̄ und gevalln̄, än ir, der vˀkouͤffer, ✳ aller irˀ erbn̄ und mengklichs von
ir wegn̄ ✳ sumen, irren und insprechen und entzech sich ouch fùr sich und sin erben aller rechtung, vordrūg und ansprach, so er, Ruͤdi
Maͤder, und sin erbn̄ dahar daran gehebt hand, ✳ odˀ hinfùr jemˀme daran gewinnē moͤchten. er gelopt ouch daruff fùr sich und
sin erben disz koufs und vˀkoufs, wie vor stat, den obgen̄ koͤuffern und irn nachkom̄en rechtˀ weͣr zesind und inen des guͦt redlich, sicher, volkom̄en, werschafft und was sich derhalb gepùrt nach recht zetuͦnd, ✳ wo, wenn, ✳ wie, gen wem und als dick si die koͤuffˀ
des notdurfftig sind odˀ werdet̄, und ouch dawidˀ, noch widˀ disen kouff und vertgūg, wie vor und nach stat, niemˀ zekom̄ent,
ze redent, zewerbēt, zetuͦnd noch schaffen getan werden, sundˀ das alles war, steͣt und vest zehaltent, und entzech sich ouch daruff
fùr sich und sin erbn̄ aller schirmen, ✳ hilff, ✳ fryheiten, gnaden, geistlichˀ und weltlichˀ lùten und gerichten, und mittnamē alles des,
so jemant hiewidˀ zeschirm erdencken, gesuͦchen, fùrziechen, ✳ werben odˀ getuͦn koͤnd, das si hiewidˀ behelffen ✳ und inē den koͤuffern
schaden bringen odˀ beren moͤcht ùberal in eynich wise ungevˀlich. und beschach disz alles also ingericht mitt urteil und rechtt,
an und durch min, des obgen̄ richters, hand von des gerichtz wegn̄ mitt uffgebn̄ vˀzichen, in antwurtn̄ und vertigen mitt mund,
handen, worten, wercken, geberden und mitt aller sicherheit, hantvesti und gewarsami, darzuͦ gehoͤrent notdurfftig und als das
jetz und hienach allweg guͦt crafft und macht haben, staͤt beliben und die koͤuffer und ir nachkom̄en daran habent ✳ und daby
bestan sol und mag, än alles bekrencken und widertriben, alles nach recht, sitt und gewonheit des gerichtz im Eigen ungevˀlich.
und sind hieby inngericht und darumb urteilsprecher gewesn̄ die erbern Henszli Strebel, Heini Zȳmerman, Clewi Vischer, Uͤlli
Swander, Heini Waͤchter, Heini Smid, Henszli Lang, Clewi Komler, Heini Mùnch, Hans Zuͦlouff, Heini Reyg, ✳ Hans Reyg und ander
erber lùt gnuͦg des gerichtz im Eygen. und des alles ze warem und vestē urkund hat der from̄, wisz Cuͦnrat Arnolt, schulth̄s
zuͤ Brugg, sin eigen insigel von bekanttnisz des gerichtz und minˀ bitt wegen, doch im, mir und unsern erbn̄ susz in alle
weg änschaden, offenlich getan hencken an disen brieff, der dem dickgen̄ Cuͦnrat Widmˀ anstatt innamē und fùr, als
vor stat, uff sin muͦtuḡ ze gebn̄ erteilt und beschechen ist uff mentag nechst nach mittervasten, nach Cristi gerpurt, do
man zalt vierzechenhundertsechszigund sechs jar. ✳